**НА ВНИМАНИЕТО НА ВСИЧКИ ПЪРВОКУРСНИЦИ ОТ СПЕЦИАЛНОСТ „АФРИКАНИСТИКА“**

**Информационна среща за въвеждане в учебния процес** **и откриване на учебната 2023-2024 година с първокурсниците от специалност „Африканистика“: 2 октомври (понеделник), 15:30 ч. в 243 ауд. (II етаж, Северно крило, Ректорат)**

Освен задължителните курсове, които ще изучавате през първия семестър на учебната година, вие трябва да изберете и **ВТОРИ ЕЗИК:**

**ФРЕНСКИ ИЛИ ПОРТУГАЛСКИ ЕЗИК.**

Според Вашия избор на втори език, ще трябва да изберете и съответния избираем курс:

**І. Френски език - анализ на текст, І част – 6 кредита**

Дисциплината Френски език - анализ на текст, I част е избираема дисциплина, предлагана на студентите от специалност „Африканистика“ през първия семестър от курса на тяхното обучение. Основна нейна цел е да осигури първоначални знания и умения на студентите за писмено изразяване. Анализът на текст цели усвояването на основните механизми за построяване на смисъла по пътя на изучаване на вътрешната структура на широка палитра от документи. Логическата последователност и свързаност в изразяването на смисъла се осъществяват както чрез конкретни стъпки в рамките на отделното изречение и в рамките на целия текст, така и посредством отчитане на множество паратекстуални елементи и параметри от ситуацията на общуването. Вниманието е насочено към три основни типа текст: обяснителен текст, описателен текст и повествователен текст.

**ІІ. Португалски език - анализ на текст, І част – 6 кредита**

Практическите упражнения по дисциплината „Португалски език – анализ на текст, I част“ са предназначени за студенти без никакви първоначални познания по съвременен португалски език. Те целят да подпомогнат, като упражнят, затвърдят и допълнително развият, началните знания за португалските правописни, правоговорни, граматични и лексикални норми, предвидени в рамките на задължителната дисциплина „Втори чужд език – португалски език, I част“. Курсът създава у студентите първоначално разбиране за текст, върху което стъпва за анализа впоследствие на различни видове текст – от думата през указателната табела до диалога.

**Записване за избираеми дисциплини**

**от 15.08.2023 (вторник) до 29.08.2023 (вторник)**

**Записването е през информационната система СУСИ**. Достъп до нея получавате на **03.08.2023г.,** като

трябва да направите справка за потребителското име и паролата на адрес: <https://cas.uni-sofia.bg/>. Необходими са Ви факултетния номер и ЕГН.

1. Влизате в СУСИ на адрес <https://susi.uni-sofia.bg>.

2. Кратки указания за записване:

* Избирате със статус „Записана” точно тези дисциплини, които имате желание да посещавате (**напомняме, че сумата от кредитите за семестър трябва да е минимум 30**), получавате кредити от **задължителните + избираеми.**

***Пример:*** *Имате 26 кредита от задължителни дисциплини и* ***трябва да запишете избираеми, които да носят 4 кредита (най-малко)****.*

* След приключване на кампанията за записване на дисциплини през СУСИ, точна информация, кои дисциплини се водят записани на студент се получава през справката: **Оценки, кредити и хорариуми по семестри**; Справката: **Записани избираеми дисциплини, кредити** дава информация за направените от студента действия по време на кампаниите за записване.
* **Записването на избираеми дисциплини през СУСИ е изцяло задължение и отговорност на студента.** При неспазване на това задължение студентът носи отговорност за съответните последствия.
* **Инспекторите по учебна дейност в катедрите, инспекторите в отдел „Студенти” и администраторът на СУСИ не приемат молби от студенти за промяна в записаните избираеми дисциплини.**
* Ако имате въпроси може да ги зададете на [hinkovski@uni-sofia.bg](mailto:hinkovski@uni-sofia.bg); [l.robertovitch@uni-sofia.bg](mailto:l.robertovitch@uni-sofia.bg)